## Uredba o osnivanju Središnje agencije za financiranje i ugovaranje programa i projekata Europske unije

### NN 90/2007 (29.8.2007.), Uredba o osnivanju Središnje agencije za financiranje i ugovaranje programa i projekata Europske unije

# VLADA REPUBLIKE HRVATSKE

**2734**

Na temelju članka 12. stavka 2. Zakona o ustanovama (»Narodne novine« br. 76/93,
29/97 i 47/99), Vlada Republike Hrvatske je na sjednici održanoj 23. kolovoza
2007. godine donijela

## UREDBU

### O OSNIVANJU SREDIŠNJE AGENCIJE ZA FINANCIRANJE I UGOVARANJE PROGRAMA I PROJEKATA EUROPSKE UNIJE

Članak 1.

Ovom Uredbom osniva se Središnja agencija za financiranje i ugovaranje programa
i projekata Europske unije (u daljnjem tekstu: Agencija), kao javna ustanova, te
se uređuje djelatnost, ustrojstvo, prava, obveze i izvori sredstava Agencije.

Članak 2.

(1) Djelatnost Agencije je financiranje, nabava, plaćanje i nadzor provedbe
programa i projekata Europske unije u kojima su upravljanje i odgovornost
preneseni na Republiku Hrvatsku.
(2) U obavljanju djelatnosti iz stavka 1. ovog članka, Agencija:
– obavlja poslove Središnje jedinice za financiranje i ugovaranje, sukladno
međunarodno preuzetim obvezama Republike Hrvatske;
– surađuje s tijelima koje čine sustav provedbe programa Europske unije u
Republici Hrvatskoj i Europskom komisijom, u okviru svoje djelatnosti;
– priprema i provodi natječaje, te sklapa ugovore o potpori i ugovore o nabavi
usluga, robe i radova, vezanih za sustav provedbe programa Europske unije u
Republici Hrvatskoj;
– upravlja sustavom za financijsko praćenje provedbe projekata i tijekova
financijskih sredstava (knjigovodstvo, plaćanja preko podračuna u okviru računa
Nacionalnog fonda, praćenje i izvještavanje);
– organizira izobrazbu vezano za svoju djelatnost;
– savjetuje provedbene službe tijela državne uprave o propisima, pravilima i
postupcima za nabavu i plaćanje usluga, robe i radova, vezanih za sustav
provedbe programa Europske unije u Republici Hrvatskoj;
– obavlja aktivnosti provedbenog ureda za savjetodavne usluge država članica
Europske unije (twinning) te koordinira suradnju vezanu za provedbu ovih usluga
između Republike Hrvatske, država članica Europske unije i Europske komisije;
– obavlja i druge poslove iz svoga djelokruga.

Članak 3.

(1) Osnivač Agencije je Republika Hrvatska. Osnivačka prava i dužnosti u ime
osnivača obavlja ministarstvo nadležno za financije.
(2) Agencija ima svojstvo pravne osobe i upisuje se u sudski registar.
(3) Sjedište Agencije je u Zagrebu.
(4) Agencija može osnivati podružnice, s time da se njihova djelatnost uređuje
Statutom Agencije.

Članak 4.

(1) Unutarnji ustroj, ovlasti i detaljan način odlučivanja tijela Agencije,
osnivanje i djelatnost podružnica Agencije, te druga pitanja od značenja za
obavljanje djelatnosti i poslovanje Agencije uređuju se Statutom Agencije.
(2) Statut Agencije donosi Upravno vijeće Agencije, uz suglasnost osnivača, a na
prijedlog ravnatelja Agencije.

Članak 5.

(1) Agencija stječe sredstva za obavljanje svoje djelatnosti iz državnog
proračuna Republike Hrvatske i iz vlastitih prihoda Agencije.
(2) Za osnivanje i početak rada Agencije osigurana su sredstva u državnom
proračunu.

Članak 6.

Tijela Agencije su Upravno vijeće i ravnatelj Agencije.

Članak 7.

(1) Agencijom upravlja Upravno vijeće, koje čini predsjednik i dva člana.
(2) Nacionalni dužnosnik za ovjeravanje po položaju je predsjednik Upravnog
vijeća.
(3) Članove Upravnog vijeća imenuje ministar financija, na razdoblje od četiri
godine, na prijedlog Nacionalnog dužnosnika za ovjeravanje.
(4) Upravno vijeće donosi godišnji Program rada Agencije, kojim se detaljno
uređuju aktivnosti i poslovi Agencije za kalendarsku godinu, nadzire izvršenje
Programa, odlučuje o financijskom planu, donosi završni račun Agencije, određuje
vrstu usluga koje Agencija pruža uz naknadu i utvrđuje visinu naknade za pružene
usluge, te obavlja i druge poslove u skladu sa Statutom Agencije.
(5) Upravno vijeće odluke donosi na sjednicama većinom glasova svih članova
Upravnoga vijeća.
(6) Detaljan način donošenja odluka i ostala pitanja u vezi s radom Upravnog
vijeća uređuju se Statutom Agencije.

Članak 8.

(1) Agenciju zastupa i predstavlja ravnatelj Agencije.
(2) Ravnatelj organizira i vodi rad i poslovanje Agencije, poduzima sve pravne
radnje u ime i za račun Agencije, zastupa Agenciju u svim postupcima pred
sudovima, upravnim i drugim državnim tijelima te pravnim osobama s javnim
ovlastima, a u granicama svojih ovlasti može dati punomoć drugoj osobi za
zastupanje Agencije u pravnom prometu.
(3) Ravnatelj Agencije ne može, bez posebne ovlasti Upravnog vijeća, nastupati
kao druga ugovorna strana i s ustanovom sklapati ugovore u svoje ime i za svoj
račun, u svoje ime a za račun drugih osoba, ili u ime i za račun drugih osoba.
(4) Ministar financija imenuje i razrješava ravnatelja Agencije, na razdoblje od
četiri godine, na prijedlog Upravnoga vijeća.
(5) Ravnatelj Agencije mora imati visoku stručnu spremu i najmanje šest godina
rada u struci.
(6) Na prijedlog ravnatelja Agencije, Upravno vijeće imenuje zamjenika
ravnatelja, na način i u postupku utvrđenim Statutom Agencije.
(7) Zamjenik ravnatelja Agencije zamjenjuje ravnatelja u slučaju njegove
odsutnosti ili spriječenosti i obavlja druge poslove određene Statutom Agencije.

Članak 9.

Agencija ima i druga nadzorna, stručna i savjetodavna tijela čiji se sastav,
način osnivanja, djelokrug i nadležnost utvrđuju Statutom Agencije.

Članak 10.

(1) Ministar financija imenuje privremenog ravnatelja Agencije, u roku od 30
dana od dana stupanja na snagu ove Uredbe.
(2) Mandat privremenog ravnatelja Agencije traje do imenovanja ravnatelja
Agencije, a ne dulje od šest mjeseci.
(3) Privremeni ravnatelj donijet će privremeni Statut Agencije, obaviti poslove
u vezi s upisom Agencije u sudski registar i organizirati početak rada Agencije.
(4) Privremeni Statut iz stavka 3. ovog članka primjenjivat će se do stupanja na
snagu Statuta kojeg će donijeti Upravno vijeće Agencije, u skladu s člankom 4.
stavkom 2. ove Uredbe.

Članak 11.

Agencija vodi poslovne knjige i sastavlja financijske izvještaje prema propisima
kojima se uređuje način vođenja računovodstva proračunskih korisnika.

Članak 12.

Agencija ne može, bez suglasnosti osnivača steći, opteretiti ili otuđiti
nekretninu i drugu imovinu ili sklapati pravne poslove čija je vrijednost veća
od vrijednosti utvrđene Statutom Agencije.

Članak 13.

Nadzor nad zakonitošću rada Agencije obavlja ministarstvo nadležno za financije.

Članak 14.

(1) Danom upisa Agencije u sudski registar, prestaje s radom Uprava za
financiranje programa i projekata pomoći Europske unije – Središnja jedinica za
financiranje i ugovaranje u Ministarstvu financija.
(2) Poslove, pismohranu i ostalu dokumentaciju, opremu te financijska prava i
obveze Uprave za financiranje programa i projekata pomoći Europske unije –
Središnja jedinica za financiranje i ugovaranje u Ministarstvu financija
preuzima Agencija.
(3) Državnim službenicima u službi na dan stupanja na snagu ove Uredbe u Upravi
za financiranje programa i projekata pomoći Europske unije – Središnja jedinica
za financiranje i ugovaranje u Ministarstvu financija, ponudit će se sporazumni
prestanak državne službe i prijelaz u Agenciju na radna mjesta prema općim
propisima o radu.
(4) U svrhu provedbe stavaka 2. i 3. ovoga članka, ministar financija sklopit će
s privremenim ravnateljem Agencije protokol o prijenosu Središnje jedinice za
financiranje i ugovaranje, u roku 60 dana od dana stupanja na snagu ove Uredbe.
(5) Državni službenici iz stavka 3. ovog članka koji ne prihvate sporazumni
prestanak državne službe i prijelaz u Agenciju, rasporedit će se na odgovarajuća
službenička mjesta u Ministarstvu financija, sukladno propisima o državnim
službenicima.
(6) Ministar financija predložit će Vladi Republike Hrvatske izmjene Uredbe o
unutarnjem ustrojstvu Ministarstva financija, vezano za usklađivanje s odredbama
ove Uredbe, u roku 60 dana od dana stupanja na snagu ove Uredbe.

Članak 15.

Ova Uredba stupa na snagu osmog dana od dana objave u »Narodnim novinama«.

Klasa: 910-04/07-04/02
Urbroj: 5030120-07-1
Zagreb, 23. kolovoza 2007.

Predsjednik
**dr. sc. Ivo Sanader**, v. r.

Uredba, NN 90/2007-2734
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)